**Antti Rinne   
Poliittinen tilannekatsaus   
SDP:n puoluevaltuusto 24.3.2017  
  
Muutokset puhuttaessa mahdollisia**

Hyvät puoluevaltuuston jäsenet!

Näissä kuntavaaleissa meillä kaikilla on mahdollisuus tehdä äänestyskopissa kaksi päätöstä. Päätös siitä, mitä mieltä ollaan hallituksen politiikasta ja päätös SDP:n inhimillisen vaihtoehdon puolesta.

SDP haluaa pitää kaikki mukana ja tätä sanomaa me kerromme kaikille suomalaisille.

Hyvä toverit,

Turvallisuuson asia, joka on järkkynyt monin tavoin viime päivinä. Lontoon ikävät tapahtumat ovat piirtyneet meidän verkkokalvoillemme uutisten myötä. Julma ja itsekäs terroriteko on tuomittava ja meidän myötätunto on kaikkien uhrien omaisten puolella. Me emme saa antaa periksi tämmöisten tekojen edessä ääriliikkeille, emmekä saa antaa pelon vaikuttaa keskuudessamme.

Turvallisuuson myös monin tavoin ollut esillä viime aikoina. Hallituksen päätökset työelämän pakkolakien myötä tai nollatuntisopimusten suhteen eivät ole lisänneet ihmisten turvallisuutta työelämässä.

Sote –uudistuksessa on käynnissä myllerrys, jossa kuntien työntekijöillä ei ole näkymää oman työnsä tulevaisuudesta, eivätkä kansalaiset tiedä mitä hallituksen yhtiöittämispäätösten päässä tulee vastaan.

Vanhusten parista kuulemme useita hälyttäviä viestejä ruokapalvelun puuttumisesta, kotihoidon riittämättömyydestä ja siitä, etteivät hallituksen päätösten jälkeen rahat enää riitä kunnolla lääkkeisiin.

Me demarit pidämme kaikista huolta. Meidän politiikkamme lähtee siitä, että turvallisuus lisääntyy ja politiikka on ennustettavaa. Kansalaiset voivat luottavaisin mielin elää elämäänsä ja tehdä omia päätöksiään omasta tulevaisuudesta.

Sosialidemokraattien muutokset ovat harkittuja ja aikaa päätösten toimeenpanoon on varattava riittävästi. Me haluamme, että suomessa ja suomalaisilla on turvallista, vaikka maailma ympärillä muuttuu. Meidän muutoksiin ehtii jokainen mukaan ja jottei nyt jollekin jää epäselväksi, me haluamme muuttaa maailmaa. Turvallisesti, mutta Forssan perintö muistaen rohkeasti.

Turvallisuuteen liittyy kansalaisten mahdollisuus luottaa riippumattomaan tiedonvälitykseen. Olemme nähneet viime vuosina lukuisia valemediavirityksiä ja trollausta sosiaalisessa mediassa. Tässä yhteydessä on syytä lausua kiitos Demariopiskelijoille, jotka ovat tehneet ison työn sananvapauden puolesta kamppaillessaan MV-lehden valeuutisia vastaan. Sananvapaus on yksi vapauden keskeinen ilmentymä ja meidän on pidettävä Suomessa huolta siitä, että median edustajilla on riittävä työrauha.

Tähän kysymykseen liittyy myös uutiset pääministeri Sipilän vaikuttamisyrityksistä Yle uutisointiin itsestään ja lähipiiristään. Kaikki mitä tähän Ylen ja pääministeri Sipilän väliseen juttusotkuun liittyy, ei ole ollut Suomelle tai journalismin maineelle eduksi. Huoli on vakava, jos Suomesta leviää maailmalle kuva, että pääministeri voi painostamalla vaikuttaa riippumattomaan tiedon välitykseen. Tämä huoli on myös kansalaisten kannalta erityisen painava, sillä luottamus siihen, että uutiset ovat aidosti ja journalistisesti harkittuja on yksi keskeinen demokratian ydin. Sanoisin nyt tässä, että sekä pääministerillä, että osin myös Ylessä on vakavan harkinnan paikka.

Arvoisa puolueväki.

Suomen turvallisuusratkaisuja on käsitelty viimeisen vuoden aikana eduskunnassa nyt kolme kertaa.

Viime vuoden keväästä lähtien on käsitelty kaksi hallituksen selontekoa Suomen ulkoiseen ja sisäiseen turvallisuuteen liittyen. Kolmas, puolustuspoliittinen selonteko on tällä hetkellä eduskunnan käsittelyssä.

Tässä vaiheessa on selvää, että kolmen selonteon malli ei ole ollut paras tapa käsitellä Suomen ulkoisen ja sisäisen turvallisuuden tilaa ja tulevaisuutta jo pelkästään siitä syystä, että kaikissa kolmessa hallituksen selonteossa olisi tärkeää olla sama tilannekuva. Nyt se on ainakin osittain eriytynyt eri selontekojen välillä.

Suomen sisäinen ja ulkoinen turvallisuus on kansalaisten kannalta niin tärkeä asia, että olisi järkevää palata hieman ehkä raskaaseen, mutta lopputuloksen kannalta tarpeellisen laajan ja monipuolisen käsittelyn takaavaan komiteatyöskentelyyn.

Hallituksen sisäisen turvallisuuden selonteko nosti esille uusia turvallisuusuhkia, kuten terrorismi ja kybervaikuttaminen jo aiemmin tunnistettujen uhkien rinnalle. Hallitus toteaa aivan oikein, että Suomi on verrattuna mihin muuhun maailmankolkkaan tahansa turvallinen maa ja selonteko keskittyy pääasiassa kuvaamaan, miten sisäisen turvallisuuden ja rajojen turvallisuus resursoidaan ja uusia uhkia torjutaan.

Suurta huolta ja pettymystä sisäisen turvallisuuden selonteko herätti eduskunnassa ja asiantuntijoiden keskuudessa sen vuoksi, ettei se sisältänyt lainkaan arvioita siitä, miten eriarvoistumiskehitys, syrjäytyminen tai ongelmat oleskeluluvan saaneiden turvapaikanhakijoiden kotouttamisessa vaikuttavat sisäiseen turvallisuuteen.

Puhumattakaan siitä, että hallitus olisi linjannut, miten näihin turvallisuusuhkiin puututaan.

Varoitin jo keväällä 2016 hallitusta siitä, että osa kielteisen turvapaikkapäätöksen saaneista ihmisistä – jotka aidosti pelkäävät henkensä puolesta palata vapaaehtoisesti kotimaahansa – saattavat kadota viranomaisten näköpiiristä, joutua epäinhimilliseen tilanteeseen ja rikollisten hyödynnettäviksi.

Nämä ihmiset ovat vaarassa radikalisoitua odottaessaan vailla mitään turvaa odottaessaan lopullista, lainvoimaista päätöstä joko jäädä tai tuloa pakkopalautetuksi. Asian noustua nyt tämän joukon kasvaessa esille uudelleen, hallituksen vastaus on ollut, ettei tehdä mitään uutta.

Sen sijaan maahanmuuttoviraston korkea virkamies paheksuu julkisesti oppositiojohtajia siitä, että ongelman esiintuonnin ja siihen esitetyn ratkaisun myötä näille ihmisille on synnytetty perusteetonta toivoa, toivoa siis paremmasta. Tämän epätoivoisen joukon kasvaessa myös turvallisuusuhkat Suomessa kasvavat, monella eri tavalla.

Turvallisuuteenliittyy myös kysymys siitä, miten Suomessa johdetaan ulko- ja turvallisuuspolitiikkaa. Tämä kysymys on kansalaisten olohuoneissa esillä vuoden päästä tammikuussa, kun maallemme valitaan uusi presidentti. SDP tulee asettamaan oman ehdokkaan tähän vaaliin. Ehdokasasia otetaan käsittelyyn kuntavaalien jälkeen ja tämä puoluevaltuusto pääsee tästä asiasta päättämään hyvissä ajoin puoluehallituksen valmistelun pohjalta. Nyt meidän on syytä keskittyä tekemään kaikkemme kuntavaalien eteen.

Hyvät ystävät,

Sote-keskustelu käy entistä kuumempana. Kansalaisten turvallisuudentunne on vaakalaudalla, kun asiantuntijat varoittelevat sote-uudistuksen tuottamasta uhasta, että elintärkeiden terveyspalvelujen saanti voi vaarantua.

Me haluamme, että verorahat käytetään ihmisten palveluihin ja turvaverkkoihin.

Tämä koskee myös ja ennen kaikkea sosiaali- ja terveyspalveluita.

Palveluiden järjestäminen ja tuottaminen niin, että jonot poistuvat ja että ihminen saa tarvitsemansa palvelun, terveyserot kaventuvat, ikäihmiset saavat laadukasta hoivaa, lasten etu toteutuu tehokkaasti lastensuojelussa ja ammattilaisia riittää niin hoivaan kuin talouskasvun tekijöiksi, vaatii julkiselta sektorilta kehittämistä, uudistamista, parempaa tuottavuutta ja vaikuttavuutta.

Uudistamistyötä on kuitenkin tehtävä ihmisten tarpeiden mukaan, ei markkinoiden. Ihmisten terveys ja hyvinvointi eivät ole kauppatavaraa.

Me kannatamme ihmisten valinnanvapautta. Me kannatamme sitä, että yksityiset yrityksetkin ovat mukana tuottamassa palveluita. Me haluamme, että julkinen sektori - siis demokraattisesti valitut päättäjät - voivat kaikissa tilanteissa päättää tuottaako palvelut julkinen, yksityinen vai kolmannen sektorin toimija. Näin ihmisillä on ihmisiä, joihin voi vaikuttaa.

Me haluamme, että myös ne kaupungit ja kunnat, joiden sosiaali- ja terveyspalveluiden integraatio on toteutettu ja palvelut pelaavat, voivat toimia tuottajina.

Sen sijaan me vastustamme Sipilän hallituksen esittämää kokoomuslaiselta kalskahtavaa sote -muutosta, joka vähentää ihmisten verorahoilla saamia palveluita, muutosta joka nostaa verorahoilla tuotettujen palveluiden hintaa ihmisille, muutosta jossa ei käytetä verorahoja täysimääräisesti ihmisten palveluihin ja turvaverkkoihin.

Nämä kuvatut asiat erottavat meidän ja hallituksen sote- mallin toisistaan.

Hyvät Toverit!

Pidämme kokoustamme Helsingissä. Tämä vie ajatukset siihen, miten erilaisia kaupungit ja kunnat Suomessa ovat. SDP on kaikkialla Suomessa asuvien ihmisten puolue. Pohjoismaisen hyvinvointivaltion kehittäminen edellyttää työtä, toimeentuloa omiin vahvuuksiin perustuvaa kehittämistä kaikkialla Suomessa.

Jotta tämä toteutuu, tarvitsemme metropolipolitiikkaa pääkaupunkiseutumme kehittämiseen. Helsingin seutu ei ole kilpailussa suomalaisten kaupunkien kanssa, vaan se kilpailee metropolisarjassa Tukholman, Oslon, Kööpenhaminan ja muiden eurooppalaisten pääkaupunkien kanssa.

Helsingin seudulla on äärimmäinen merkitys Suomen kokonaisvaltaiselle menestykselle. Tiede, taide, innovaatiotoiminta, tutkimus ja tuotekehitys, yritysten pääkonttorien sijoittuminen, kulttuuri laajasti, kaupunkirakenne, kohtuuhintainen asuminen, elinvoima ja talous, mutta myös ihmisten metropoli ovat elementtejä, joiden varaan sosialidemokraatit haluavat pääkaupunkiseutua ja erityisesti Helsinkiä kehittää.

Helsingissä näistä kuntavaaleista on rakennettu pormestarivaalia. Pormestari ei yksin päätä kaikesta eikä vaaleissa voi luvata yhdenkään pormestarin valintaa vaikka kokoomuksen ja vihreiden sekä median toimesta niin koitetaan väittää. Helsingin herruutta ei päätetä Helsingin Sanomien toimituksessa, sen valinnan tekevät äänestäjät.

Tämän metropolin johtamiseen tarvitaan kokemusta, osaamista ja näkemystä, jota demariehdokkaat ja erityisesti pormestariehdokas Tuula Haatainen edustavat.

Kaupungistuminen on maapallon megatrendi. Se on monella tavalla hyvää ja ihmisten elämän laatua parantavaa kehitystä. Sitä ei kannata vastustaa eikä sitä pystykään vastustamaan.

Mutta Suomi on laaja maa, jossa asuu paljon ihmisiä pienemmissä kaupungeissa ja ihan maaseudulla. Jotta pienempien kaupunkien ja maaseudun ihmisillä säilyy elämän edellytykset, tarvitaan metropolipolitiikan ja kasvukeskuspolitiikan rinnalle myös kasvualuepolitiikkaa**.**

Määrätietoinen elinkeinopolitiikka, koulutuksen ja osaamisen vahvistaminen omien vahvuuksien pohjalta sekä yritysten tarpeiden ymmärtäminen ovat tekijöitä, joilla kasvukaupungit voivat vahvistaa koko alueen ja ihmisten elämän edellytyksiä.

Jokaisessa maakunnassa on kasvukeskusten rinnalla paljon piilevää kasvupotentiaalia, joka pitää yritysten, kuntien ja valtion yhteisillä toimilla, yhteisellä strategialla ja yhteisillä panostuksilla saada kukoistamaan. Tällaisia kasvualueita on jo syntynyt ja syntymässä, niitä pitää vahvistaa.

SDP haluaa pitää kaikki mukana. SDP haluaa pitää koko Suomen mukana.

Hyvät kuulijat.

SDP:n kuntavaaleissa esittämä inhimillinen vaihtoehto rakentuu kolmelle kokonaisuudelle.

Satsaukset sivistykseen ovat satsauksia tulevaisuuteen. Me haluamme tarjota hyvinvointia kaikissa elämän vaiheissa. Ja uudistuvien, elinvoimaisten kuntien avulla Suomi menestyy.

Me haluamme, että opiskelevat lapset ja nuoret sekä heidän kanssaan työskentelevät aikuiset voivat tehdä työtään turvallisessa ympäristössä. Liian moni heistä – yksikin on liikaa – sairastuvat huonon sisäilman ja homeen seurauksena. Moni menettää terveytensä pysyvästi.

Tämä on inhimilliseltä kannalta kestämätön tilanne. Tämä on talouden kannalta kestämätön tilanne. THL on laskenut, että sisäilmaongelmien aiheuttamat terveyshaitat maksavat 2020- luvulla vähintään 450 miljoonaa euroa vuodessa.

Tämän vuoksi tarvitaan nopeasti toimeenpantava korjausrakentamisen ohjelma– tässä ja nyt eikä ensi vaalikaudella tai myöhemmin.

Hyvät toverit,   
  
Suomessa on EVAn selvityksen mukaan 79 000 nuorta miestä vailla koulutus-, harjoittelu- tai työpaikkaa. Joka kahdeksas 16 vuotias poika ei osaa lukea niin hyvin, että voisi opiskella toisella asteella.

Näillä nuorilla on vakava riski syrjäytyä. Se on inhimilliseltä kannalta täysin väärin ja se on talouden kannalta kallista.

Siksi me haluamme kehittää nuorisotakuutaja sen osana etsivää nuorisotyötä. Jokainen syrjäytymisvaarassa oleva nuori on oikeutettu auttavaan käteen, auttavaan ihmiseen ja jokainen nuori ansaitsee tien opintoihin, harjoitteluun tai töihin – ja myös kesätöihin. Me haluamme, että kaikkien resurssit otetaan käyttöön. Osana väylää työelämään, me haluamme taata jokaiselle nuorelle kesätyön.

Yleisesti kuntien roolia työllisyyden tukemisessa pitää lisätä. Parhaat ratkaisut tehdään lähellä ihmisiä. Kunnissa tunnetaan paikalliset työmarkkinat ja tiedetään konstit työttömyyden nujertamiseksi. Kunnille siis pitää siirtää resurssit pitkäaikaistyöttömyyden nujertamiseksi.

Kuntien johdolla tehtävä aktiivinen työvoimapolitiikka; osaamisen päivittäminen, koulutus- ja harjoittelumahdollisuudet, yrittäjyyden tukeminen johtavat työttömien pompottelusta aitoon työn etsintään.

Hyvät toverit,

Haemme nyt valtakirjaa, jotta voimme pitää kaikki mukana. Meidän on syytä muistaa, että työ ei suinkaan lopu vaaleihin, vaan se työ alkaa siitä. Haluan, että syksyn puoluevaltuustoon jokainen teistä tekee tutkimustyötä ja tuo selvityksen, mitä minun piirissäni on tehty homekouluasian suhteen, maksuttoman varhaiskasvatuksen suhteen ja nuorten kesätyöhaasteen suhteen.

Edellytän ja lupaan itse, että puolue seuraa koko kuntavaalikauden keskeisten pointtien edistymistä ja siten yhteiskunnan muuttumista SDP:n haluamaan suuntaan. Askeleet ovat pieniä, mutta muutos on turvallista.

Arvoisat puoluevaltuuston jäsenet!

Kuten alussa sanoin, näissä vaaleissa kansalaiset voivat tehdä äänestyskopissa kaksi päätöstä. Mitä mieltä ollaan hallituksen pakkotyylistä ja yhtiöitämisestä ja päätös antaa tuki SDP:n inhimilliselle, turvallisuutta lisäävälle politiikalle.

Näillä valtakunnallisilla teemoilla ja konkreettisilla toimenpiteillä yhdistettynä kuntakohtaisiin demareiden tavoitteisiin ja hyvään ehdokasasetteluun tulee tulosta.

Ensi keskiviikkona alkaa kuntavaalien ennakkoäänestys. Meillä on nyt hyvät edellytykset voittaa vaalit.

Ehdokasasettelu onnistui hyvin. 6132 ehdokasta on hyvä määrä. Erittäin hyvä, kun ottaa huomioon viime vaalien jälkeen tapahtuneet kuntien yhdistymiset ja valtuustojen kokojen pienentäminen. Meillä on useammassa kunnassa ehdokkaita kuin viime vaaleissa ja kaikista puolueista kattavimmin. Ehdokasjoukko on monipuolinen ja innokkaasti tekemässä työtä.

SDP:n teltoilla ja tilaisuuksissa ihmisiä riittää ja pöhinä on käsin kosketeltava. Nyt on tärkeää, että työtä jatketaan varsinaiseen vaalipäivään asti ja innostetaan ihmisiä äänestämään. Vain matala äänestysprosentti on hyvän menestyksemme uhkana. Nyt lähdetään tekemään vaalityötä ja innostamaan ihmisiä äänestämään. Pidetään kaikki mukana, myös vaaliuurnilla!

Kiitoksia!